Torsten Schack Pedersen (V), 2024-01-24:
Jeg kan ikke give en garanti om, at en helt specifik situation ikke skal kunne opstå.
Det ville være useriøst.
Vi har ikke noget ønske om det.
Det primære angreb, der har været,
har været med missiler, og det nedbringer jo i hvert fald den største risiko for, at fregatten støder på personer på åbent hav.
Det har været mere risikofyldt i tidligere missioner.
Men helt ærligt er det et spørgsmål om, om man vil sætte handling bag ordene og sikre, at vi beskytter den internationale skibstrafik og danske maritime interesser.
Det vil vi i Venstre.
Tak for ordet.
Danmark er en af verdens største søfartsnationer, og den frie verdenshandel og transport af varer er af afgørende betydning for Danmark og danske interesser.
Derfor ser vi i Venstre med allerstørste bekymring på situationen i Det Røde Hav.
Houthiernes angreb på den internationale skibstrafik og også et dansk skib er dybt alvorligt.
Søfarendes liv er i fare, og den internationale skibstrafik påføres store ekstraomkostninger, forlængede sejlruter og øgede brændstofudgifter.
FN's Sikkerhedsråd har den 10. januar fordømt angrebene og krævet, at de straks standsede, og trods en klar advarsel den 3. januar fra USA og 13 allierede, herunder Danmark, har houthierne fortsat deres angreb.
Det er uacceptabelt, og det kræver, at der handles.
Det gør en international koalition, og det gør Danmark.
Den globale handel er en kæmpe fordel for alle lande, og derfor er det centralt, at houthiernes angreb på den internationale skibstrafik mødes af et stærkt svar fra den frie verden.
Så vi støtter naturligvis begge beslutningsforslag, både forslaget om at yde et defensivt fregatbidrag til den internationale koalition, men også forslaget om at yde et stabsofficerbidrag til den mere offensive indsats.
For begge indsatser er vigtige for Venstre.
Vi skal naturligvis, særlig når vi er en af verdens største søfartsnationer, bidrage til, at verdenshandelen kan afvikles fredeligt og sikkert, også for mandskabet ombord.
Men der er også værdi i, at vi sender et klart signal om, at vi støtter den mere offensive indsats i forhold til at bekæmpe houthiernes kapaciteter i forhold til deres aggressive tilgang over for skibstrafikken.
For det er afgørende at få nedbragt deres evne til at angribe skibstrafikken, og det kræver mere offensive aktioner.
Vi skal være i stand til at forsvare danske maritime interesser.
I øjeblikket er der tale om en international koalition, og det kan muligvis udvikle sig til, at der også kommer en EU-mission.
For ender det med, at EU tager et større ansvar, vil vi nu også kunne bidrage aktivt i en eventuel kommende EU-mission, som dog først drøftes i næste måned.
For Venstre er det vigtigt, at vi som en af verdens største søfartsnationer bidrager til at sikre tryg og fri passage for både skibe og mandskab, og derfor støtter vi begge beslutningsforslag, som indebærer, at vi aktivt bidrager til en større sikkerhed for ikke kun danske skibe og danske besætninger, men også den internationale skibsfart.
Man skal kunne regne med Danmark, også når det er svært, så vi støtter tilgangen, ikke fordi det er let, men fordi det er nødvendigt og det er det rigtige at gøre.
Tak for ordet.